ROZHODNUTIE KOMISIE
z 22. apríla 2005,
ktorým sa zriaďuje Európska poradná rada pre výskum bezpečnosti
(2005/516/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
V roku 2003 Komisia zriadila skupinu osobností v oblasti výskumu bezpečnosti, ktorej základným poslaním bolo navrhnúť zásady a priority Európskeho programu výskumu bezpečnosti (EPVB).
(2)
Po správe Výskum pre bezpečnú Európu, ktorú predložila skupina osobností v roku 2004, sa v oznámení Komisie zo 7. septembra 2004 pod názvom Výskum bezpečnosti: ďalšie kroky (1) navrhlo zriadiť Európsku poradnú radu pre výskum bezpečnosti (EPRVB).
(3)
Je potrebné zriadiť EPRVB a vymedziť jej úlohy a štruktúru.
(4)
EPRVB by mala prispievať k obsahu EPVB a jeho implementácii.
(5)
V EPRVB by mali byť zastúpení odborníci z rôznych skupín účastníkov: užívatelia, výrobné odvetvia a výskumné organizácie. EPRVB by mala pozostávať z dvoch skupín s odlišnými avšak komplementárnymi úlohami v závislosti od oblastí, v ktorých vykonávajú svoju činnosť.
(6)
Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (2), treba stanoviť pravidlá poskytovania informácií členmi EPRVB.
(7)
Je vhodné určiť lehotu na uplatňovanie tohto rozhodnutia. Komisia v stanovenom čase zváži, či je vhodné predĺžiť takú lehotu,
ROZHODLA TAKTO:
Článok 1
Poradná rada
Týmto sa s účinnosťou od 1. júla 2005 zriaďuje pri Komisii poradná rada pod názvom Európska poradná rada pre výskum bezpečnosti (EPRVB).
Článok 2
Úlohy
Komisia sa môže s EPRVB radiť o akýchkoľvek otázkach týkajúcich sa obsahu a vykonávania Európskeho programu pre výskum bezpečnosti (EPVB), ktorý sa má realizovať prostredníctvom rámcového programu ES pre výskum.
EPRVB vykonáva svoje úlohy na základe komplexných znalostí kontextu európskej politiky, predovšetkým výskumných činností uskutočňovaných na vnútroštátnej úrovni, a zároveň podporuje iniciatívy v rámci európskej politiky v oblasti výskumu.
EPRVB predkladá Komisii odporúčania predovšetkým, nie však výlučne, v týchto oblastiach:
a)
strategické misie, cieľové oblasti a priority stanovené pre EPBV na základe správy skupiny osobností Výskum pre bezpečnú Európu s prihliadnutím na zriadenie Európskej obrannej agentúry, ako aj na vnútroštátne a medzivládne činnosti;
b)
technologická spôsobilosť, ktorú je potrebné zaviesť medzi zainteresovanými účastníkmi v Európe; odporúča stratégiu na zlepšenie technologickej základne európskeho výrobného odvetvia v záujme zlepšenia jeho konkurencieschopnosti;
c)
strategické a prevádzkové aspekty EPVB s prihliadnutím na skúsenosti a výsledky nadobudnuté útvarmi Komisie v rámci prípravného opatrenia na zvýšenie európskeho priemyselného potenciálu v oblasti výskumu bezpečnosti (3) s dôrazom na oblasť bezpečnosti, vrátane výskumu zastrešeného rámcovým programom ES pre výskum, a nadobudnuté inými odborníkmi alebo poradnými skupinami;
d)
problémy súvisiace s implementáciou, ako je výmena utajovaných informácií a práv duševného vlastníctva;
e)
optimalizácia využívania verejných výskumných a hodnotiacich infraštruktúr v rámci EPVB;
f)
komunikačná stratégia na podporu informovanosti o EPVB, ako aj na účely poskytovania informácii o výskumných programoch zainteresovaných účastníkov.
Predseda ktorejkoľvek skupiny EPRVB môže Komisii naznačiť, ako je stanovené v článku 4 ods. 1, že je žiaduce konzultovať s EPRVB aj o iných otázkach.
Článok 3
Členstvo v EPRVB - vymenovanie
1. Členov EPRVB vymenúva Komisia spomedzi odborníkov a stratégov na vysokej úrovni, ktorí majú odborné znalosti v oblastiach uvedených v článku 2.
2. Členovia sú vymenovaní ad personam, náhradníci sa nevymenúvajú. Členovia vykonávajú svoju funkciu na základe svojej osobnej spôsobilosti a radia Komisii nezávisle od akýchkoľvek vonkajších pokynov. Nesmú rozširovať informácie získané EPRVB pri výkone jej činností, ak je Komisia toho názoru, že takéto informácie sú dôverné.
3. Členovia sú vymenovaní na obdobie nepresahujúce obdobie platnosti tohto rozhodnutia. Svoju funkciu vykonávajú až do vymenovania ich nástupcov alebo do uplynutia ich funkčného obdobia.
4. Za členov, ktorí stratili spôsobilosť naďalej konštruktívne prispievať k činnosti EPRVB, ktorí sa vzdali funkcie alebo ktorí nedodržiavajú podmienky uvedené v odseku 2 tohto článku alebo v článku 287 zmluvy, môže Komisia až do konca ich funkčného obdobia vymenovať nástupcov.
5. Zoznam členov EPRVB a následné vymenovania jej ďalších členov uverejňuje Komisia na informatívne účely v sérii C Úradného vestníka Európskej únie.
Článok 4
Činnosť
1. EPRVB pozostáva z dvoch skupín:
a)
zo skupiny zaoberajúcej sa požiadavkami potreby výskumu bezpečnosti;
b)
zo skupiny zaoberajúcej sa požiadavkami dodávateľského reťazca v oblasti technológií.
2. Členovia EPRVB si pre každú skupinu volia predsedu.
3. Po dohode s Komisiou a na základe mandátu vymedzeného jednou alebo obidvoma skupinami EPRVB sa na účely riešenia osobitných problémov môžu na báze ad hoc vytvoriť podskupiny. Také podskupiny zaniknú hneď, ako splnia svoje mandáty.
4. Na riešenie osobitných otázok pracovného programu môže Komisia vyzvať odborníkov alebo pozorovateľov, vrátane osôb z útvarov Komisie, ktoré majú osobitnú spôsobilosť, aby usmerňovali prácu EPRVB alebo aby sa v prípade vhodnosti a potreby podieľali na činnosti podskupín vzniknutých na báze ad hoc.
5. Skupiny EPRVB sa stretávajú v kanceláriách Komisie podľa pravidiel a harmonogramu stanoveného Komisiou. Obidve skupiny EPRVB môžu využívať sekretárske služby Komisie. Skupiny môžu organizovať spoločné stretnutia na účely zabezpečenia konzistentného prístupu a väčšej koordinácie. Takýmto spoločným stretnutiam budú spolupredsedať predsedovia skupín EPRVB.
6. Skupiny EPRVB prijímajú na základe návrhu Komisie svoj mandát vrátane svojho rokovacieho poriadku.
7. Na účely sprostredkúvania pracovných dokumentov, záverov, zápisníc alebo akýchkoľvek iných dôležitých dokumentov sa zriaďuje intranet s obmedzeným prístupom.
Článok 5
Výdavky
Cestovné výdavky, ktoré vznikajú členom a vybraným odborníkom v súvislosti s činnosťou EPRVB, nahrádza Komisia v súlade s vlastnými pravidlami. Členom a vybraným odborníkom za poskytované služby neprislúcha odmena.
Článok 6
Poskytovanie informácií
Rokovací poriadok EPRVB stanovuje pravidlá o poskytovaní informácií členmi EPRVB.
Všetky osoby, ktoré sa zúčastňujú na činnosti EPRVB, sa zdržia poskytovania informácií, ku ktorým získali prístup pri výkone svojej činnosti.
Článok 7
Uplatniteľnosť
Platnosť tohto rozhodnutia uplynie 31. decembra 2006.
V Bruseli 22. apríla 2005